寄贈
作者：劉跂
朝代：宋

paragraphs: 絕世丹青業，中臺雨露辰。
師門推上第，王室見名臣。
磊落儒林丈，風流畫省賓。
燕朝分錦仗，儤值近楓宸。
鳴鳳丹山穴，占星潁水濱。
殿廬俄厭直，藩社此班春。
山節還銅虎，京符換玉麟。
威行三輔地，歌浹兩川民。
已喜徵黄霸，無勞借寇恂。
即應公簡上，會見俗還淳。
歎昔時難偶，逢今勢莫均。
楚材難入晉，漢法近沿秦。
稽古皆前列，希風絕後塵。
斯文如汩沒，吾道久湮淪。
海嶽功歸聖，熊羆釣有人。
藍田仍産玉，郢匠早揮斤。
周曆方開永，蕭規欲盡循。
天時知會遇，人力漫紛綸。
夙有摻弦便，今逢斂板親。
猥慚牛下走，敢玷席中珍。
迹遠龍門峻，心懷燕厦仁。
緒言聞已舊，從此更書紳。